Sakule

**Sakule** je naselje u Srbiji u opštini Opovo u Južnobanatskom okrugu. Prema popisu iz 2011. bilo je 1847 stanovnika.

## Historija
Sakule se pominju već 1432. godine. U predtursko doba su potpadale pod Kovinsku županiju. Godine 1716/18. do 1742. selo je bilo pod takozvanim Neuzinskim procesom, a od te godine, kad su procesi prekinuti, okolina Neuzine je pridodata Velikobečkerečkom okrugu, direktno pod Pančevo, u čijem je distriktu ostala sve do 1773. godine, kad su uključene u XII nemačko-banatsku regimentu. U XVIII veku, selo je bilo u sklopu Temišvarske eparhije u okviru pančevačkog protopijata.

O životu i imovnom stanju sakulskih žitelja malo se zna, ali je izvesno da je selo živelo od stočarstva i zemljoradnje, a delimično i od ribolova. Druge delatnosti su bile malo zastupljene, osim naravno, domaće radinosti.

* **Predanje mesta Sakule**
**“Opis mesta Sakule”** 
Predanja o naselju Petar Kupusarević paroh Sakulski u periodu 1840-1878. godine piše: 
Najdalja sećanja naših najstarijih ljudi dokazuju, da su u stara vremena pre naseljavanja našeg starog sela, živeli Mađari k jugu otprilike 3000 koraka, na brežuljku zvanom Truntalj, a i danas isto mesto to ime zadržava, samo što se po iseljenju Mađara vinogradi sa ukusnim vinom i blagorodnim voćem od novonaseljenih Srba zasađeni; koje i danas postoje. A iz kog razloga su Mađari sa tog mesta otišli i kuda to je nepoznato.

Po iseljenju Mađara u godini 1737. doselile se neke familije iz srema, a druge iz Erdelja, I naseliše severno od mesta Truntalja, na jedno uzvišeno mesto-nedaleko od tekuće reke Tamiš i tu se nastanili, gde su i crkvu sebi podigli, koje su mesto znakom obeležili jednim časnim krstom i danas naznačenim, I to mesto i sad se zove Staro selo” .

Po umnožavanju gore navedenih familija počnu se dalje širiti, no budući, da je između sadašnjeg starog sela i novog sela našeg bila je jedna velika umka na kojoj je po kazivanju starih jedna kula postojala, iz koje je tačno u ponoć čovek bez glave na krmači jašeći okolo kule trčao, I mnoga druga izmišljanja I sujeverja kazivali, u godini pak 1829. g.kapetan Hamek bivši tada zapovednik ne mogavši više kojekakva izmišljanja i sujeverja slušati, zapovedi istu kulu srušiti, i tako na zapovest njegovu izađe selo sa motikama i ašovima, tako kulu porušiše i poravnaše, I danas lepe i krasne kuće na istom mestu postoje.

Po rušenju kule počnu se iseljavati iz Starog sela, I naseljavati iza rečene kule; i na pitanje kuda se taj i taj iselio, kazivano je iza kule, od tada se po opštem mišljenju, a i ime naše selo Sakule dobilo.
Posle nekog vremena 1778. godine počnu se Srbi naseljavati I iz drugih mesta, kao iz Kikinde, Vranja i Melenaca,, a zatim I iz Srbije i iz drugih banatskih sela i Erdelja (,, iz Vlaške,,). Prema iznetim podacima, vidi se da je poreklo Sakuljana ovako: Najstarije familije su u starom selu, a one su većinom tamo prešle iz ranijeg sela na Sigetu, a delom podolazili iz ostalog Banata.
tako da su sebi u Novom naseljenom selu i crkvu 1779. godine od starog materijala podigli, broj žitelja tih vremena nije poznat, kasnije sa dve Parohije od 2629 duša, najviše Srba, kao I sada za kratko vreme I školu sebi podigoše, koja i danas postoji ; 1846. godine staru crkvu poruše I novu od dobrog materijala podigoše, I bakrom pokriju. I ta je crkva slavila Sv. Nikolu.

## Manifestacije
Najpoznatija manifestacija u Sakulama su *Ovčarski dani*. Ovaj događaj se održava svake godine u martu i tom prilikom se okupljaju uzgajivači stoke (goveda, ovaca, magaraca itd), pripremaju i degustiraju specijaliteti iz domaće banaćanske kuhinje, izlažu ručni radovi i održava posebno atraktivna i već nadaleko poznata trka na magarcima u više kategorija, po kojoj su i Ovčarski dani na prvom mestu prepoznatljivi. Sva ova dešavanja su propraćena bogatim kulturno-umetničkim programom i posetom uglednih ličnosti iz sveta kulture i javnog života.

Seoska slava je Sveti Nikola (22. maj), dan koji je takođe zvaničan dan opštine Opovo.

## Demografija
U naselju Sakule živi 1641 punoletni stanovnik, a prosečna starost stanovništva iznosi 41,9 godina (40,6 kod muškaraca i 43,2 kod žena). U naselju ima 681 domaćinstvo, a prosečan broj članova po domaćinstvu je 3,01.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)